
Årsregnskap 2004 for Universitetet i Tromsø

Generelt

I dette saksfremlegget legges det frem foreløpig årsregnskap for 2004 for Universitetet i Tromsø (ekstern​regnskapet). Regnskapet inneholder resultat- og balanseregnskap samt noter og kontantstrøms​oppstilling. Videre vises status for internregnskapet ved årsslutt
. 

Foreløpig årsberetning vil etter planen bli lagt frem for styret i april, mens endelig årsregnskap og årsberetning behandles i styret i mai etter at Riksrevisjonen har gjennomgått regnskap og beretning. 

Regnskapsprinsipper

Universitetet i Tromsø er i likhet med de andre universitetene nettobudsjettert og har dermed unntak fra kontantprinsippet som ellers er hovedprinsippet for regnskapsføring i staten. Universitetene regnskapsfører med visse unntak etter regn​skapsprinsippet. Ved kontantprinsippet skal utgifter og inntekter regnskapsføres i den perioden utbetalingen skjer, mens etter regnskapsprinsippet skal utgifter og inntekter regnskapsføres når de påløper/opptjenes. Ved bruk av regnskapsprinsippet må det altså skilles mellom regnskapsføringstidspunkt og utbetalingstidspunkt. Hensikten med kontantprinsippet er å vise betalingsstrømmene i virksomheten, mens hensikten med regnskapsprinsippet er å vise resultatet av driften (resultatregnskapet) og verdien av eiendeler/fordringer, gjeld/forpliktelser og egenkapital i virksomheten (balanseregnskapet).  

I brev av 5. november og 10. januar fastsatte departementet retningslinjene for årsregnskapet for 2004. Retningslinjene er i hovedsak de samme som for tidligere år. Investeringer i bygg og utstyr skal som tidligere ikke føres opp med verdi i balansen (aktivering) og deretter avskrives over tid. Derimot skal investeringer ut​giftsføres i sin helhet på anskaffelsestidspunktet. Dette er et vesentlig unntak fra regnskapsprinsippet. 

Et annet sentralt punkt er at eventuelle ubrukte midler/mindreforbruk innenfor bevilgningsøko​nomien
 skal regnskapsføres i balansen som avsetninger for forpliktelser til staten, og ikke som egenkapita​l/overskudd. Dette har sin bakgrunn i at midlene er bevilget under forutsetning av at de skal brukes til universitetets primæraktiviteter. Mindreforbruk i denne sammenheng er derfor å betrakte som en tidsforskyvning av aktivitet, og ikke midler til fri disposisjon. 

I henhold til departementets retnings​linjer kan kun egenkapital genereres ved overskudd på eksternt finansierte oppdragsprosjekter. Dette fordi det ikke knytter seg forpliktelser til bruk av disse midlene på samme måte som for be​vilgede midler. Midler som defineres som egenkapital i denne sammenheng kan benyttes til kapi​talinnskudd i ak​sjeselskap og stiftelser, i motsetning til midler bevilget over statsbudsjettet. Slike midler har derfor et større anvendelsesområde enn de øvrige midlene universitetet disponerer. 

En endring i presentasjonsformen i forhold til tidligere år er at netto mer-/mindreforbruk i bevilgningsøkonomien skal føres på egen linje i resultatregnskapet. Tidligere ble dette avregnet i note til regnskapet (note 1). Mer-/mindreforbruket i bevilgningsøkonomien inngår derfor i driftsresultatet, men ikke årsresultatet i resultatregnskapet.

Eksternregnskapet 

Resultatregnskapet (vedlegg 1)

Universitetets samlede driftsinntekter var i 2004 på 1,464 milliarder. Driftsresultatet er på om lag 33,1 mill, mens årsresultatet er tilnærme lik null (24 000 kr). Differansen mellom driftsresultatet og årsresultat skyldes at det positive driftsresultatet i all hovedsak er knyttet til mindreforbruket i den bevilgningsfinansierte virksomheten. Dette avregnes (trekkes ut) før endelig årsresultat beregnes. 

Størstedelen av Universitetets eksterne finansiering er knyttet til bidragsprosjekter, der det ikke er anledning til å generere overskudd. Universitetet har videre ikke tradisjon for å ha fortjeneste på oppdragsprosjekter. Dette er årsaken til at årsresultatet til Universitetet normalt er i balanse. 

Balanseregnskapet (vedlegg 2)

Balansen viser universitetets eiendeler og fordringer på den ene siden, og gjeld, forpliktelser og egenkapital på den annen side
.

Opptjent egenkapitalen per 31.12.2004 er på 26,3 millioner kroner, omtrent det samme som ved årets begynnelse (økt med 24 000 kr). Note 18 viser at 26,2 mill av egenkapitalen er bundet ved at midlene er brukt til kjøp av aksjer i ulike selskaper. Hvilke selskaper dette gjelder fremgår av note 7 (aksjer finansiert ved egenkapital EFV), mens det i note 17 fremgår at Universitetet ved utgangen av 2004 har 88 000 kr i frie midler til kjøp av aksjer. I 2004 ble selskapet Rya gods og skoger AS opprettet med et kapitalinnskudd på 7,9 mill, mens aksjeposten i Lytix Biopharma AS er økt med 1,3 mill
. 

Prosjektfordringer er krav universitetet har på oppdragsgivere og bidragsytere for arbeid som alle​rede er utført, men hvor vi mottar betaling etterskuddsvis. Tilsvarende er prosjektgjeld universitetets forpliktelse til å utføre arbeid som vi allerede har mottatt betaling for. I løpet av 2004 er nettoprosjektgjeld (prosjektgjeld minus prosjektfordringer) redusert med 5,782 mill. 

Posten ”beholdninger” i balansen er estimert verdi på varelageret ved Universitetsmuseet, internlager ved Med.fak., samt ekstraordinær beholdning av drivstoff til fartøyene ved NFH.

Avsetninger for forpliktelser gjelder i hovedsak avsatte midler tildelt fra UFD, andre departementer og NFR (bevilgningsfinansiert). Av økningen på 40,6 mill (177,366 mill minus 136,769 mill.) fra 2003 til 2004 utgjør 8 mill. økning i NFR-midler, 0,2 mill økning i midler til Utdannning.no, Norgesuniversitetet og RBUP
, mens 32,4 mill er økning i midler tildelt direkte over statsbudsjett og ordinære salgsinntekter (jf note 15). Mindreforbruket på 32,4 mill er nærmere omtalt under avsnittet om internregnskapet under.

Under andre fordringer i balansen (jf note 11) inngår blant annet forskuddsbetaling av F/F ”Jan Mayen” (6,6  mill) og litteraturkjøp (17,2 mill.). Under annen kortsiktig gjeld i balansen (jf note14) inngår blant annet avsetning av midler til utstyr til Teorifagbygget på 57,7 mill. og utstyr til tannlegeutdanninga på 8,9 mill. samt påløpte, men ikke betalt lønnsutgifter (2,9 mill) og strømutgifter (8,3 mill). 

Ved å sammenholde universitetets fordringer og bankinnskudd på den ene side (lett omsettelige verdier) og gjeld på den annen side, fremgår det at universitetet har god likviditet. 

Internregnskapet 

Statsbudsjettøkonomien (hovedbevilgningen fra UFD samt ordinære salgsinntekter) viser for 2004 år et samlet mindreforbruk på 32,4 mill (jf også note 15)

Tabel​len under viser netto regnskapsmessig mer-/mindreforbruk i 2004
, prognostisert mer-/mindreforbruk
 samt avvik mellom regnskap og prognose. I vedlegg 4 vises samlet mer-/mindreforbruk (avsetninger) per 1.1.2004 og per 31.12.2004. 

Alle beløp i 1000 kr
	Internregnskapet 2004


	

	 
	A
	B
	C = B - A

	 
	Prognose
	Regnskap
	Avvik

	Universitetets fellesutgifter
	 
	 
	 

	 - Fellesutgifter og reserver
	1 000
	3 086
	2 086

	 - Korrigering for periodisering av inntekts- og utgiftsposter
	 
	-13 823
	-13 823

	Sum
	1 000
	-10 737
	-11 737

	Felles infrastruktur - bygningsdrift
	8 000
	7 818
	-182

	Universitetsdirektøren/sentraladm.
	0
	411
	411

	Senter for samiske studier
	-600
	-160
	440

	Universitetsbiblioteket i Tromsø
	1 300
	158
	-1 142

	Senter for miljø og utvikling
	-30
	-58
	-28

	Roald Amundsens senter for arktisk forskning
	0
	549
	549

	Senter for kvinneforskning og kvinner i forskning
	-120
	91
	211

	Det matematisk-naturvitenskapelige fakultet
	0
	-52
	-52

	Norges fiskerihøgskole
	-2 500
	-5 450
	-2 950

	Det juridiske fakultet
	700
	1 696
	996

	Det medisinske fakultet
	20 000
	25 763
	5 763

	Det samfunnsvitenskapelige fakultet
	4 500
	11 535
	7 035

	Det humanistiske fakultet
	1 500
	2 559
	1 059

	Tromsø museum
	-3 100
	-343
	2 757

	Program for læring og praktisk pedagogikk
	-150
	-969
	-819

	Universitetets senter for videre- og etterutdanning
	0
	-429
	-429

	Antatt ytterligere mindreforbruk universitetet totalt
	4 500
	 
	 

	SUM
	35 000
	32 382
	1 882


Mindreforbruket på universitetets fellesutgifter skyldes blant annet at det er trukket tilbake midler fra fakultetene til stipendiat- og postdoktorstillinger på grunn av manglende tilsettinger. 

Felles infrastruktur (Teknisk avdeling) har et mindreforbruk på ca. 7,8 millioner. Dette skyldes salg av personalboliger (5,4 mill.) og at avsatte midler til prosjektering av renovering av Realfagbygget ikke vil bli brukt før i 2005 (3 mill.). Salgene er ledd i en prosess med å tilpasse universitetets personalboliger til behovene.

NFH har et merforbruk på 5,4 millioner ved årsslutt. Merforbruket må ses i sammenheng med at NFH ved inngangen til 2004 hadde 11 millioner i udisponerte midler. 

Jur.fak. har et mindreforbruk på 1,7 mill. som dels skyldes avsatte midler til stipendiatstillinger, og dels mindreforbruk på drift. 

Det medisinske fakultet har et regnskapsmessig mindreforbruk på nesten 26 millioner kroner. Til sammenligning hadde fakultetet ved årets begynnelse budsjettert med et mindreforbruk på under 5 mill. Det er flere årsaker til avviket. Fakultetet mottok 5 millioner til avansert vitenskapelig utstyr i 2004. Tildelingen gjaldt utstyr til massespektometri som ble anskaffet og utgiftsført i 2003. Av de tildelte kvalitetsreformmidlene på 10,8 millstår fortsatt størstedelen ubrukt. Dette skyldes at planleggingen og den interne fordelingen av midlene har tatt lang tid. Midlene er nå disponert til konkrete tiltak, men det vil ennå ta noe tid før alle tiltakene er iverksatt. Det er satt av 6,4 mill til stipendiat og postdoktorstillinger ved utgangen av 2004. 

SV-fak. hadde opprinnelig budsjettert med et mindreforbruk på nærmere 5 millioner kroner, mens regnskapet viser et mindreforbruk på 11,5 mill. Mindreforbruket skyldes særlig ubrukte annuum​smidler (2 mill.), stipendiat- og postdoktorsstillinger (4,3 mill.), ledighet i stillinger ved Institutt for psykologi (1,2 mill.) og ikke-budsjetterte lønnsrefusjoner (3,5 mill).

Hum.fak. har et mindreforbruk på 2,6 mill., mens det opprinnelig var budsjettert et merforbruk på om lag to millioner. Differansen skyldes dels avsatte midler til stipendiat- og postdoktorstillinger og dels lavere driftsutgifter. 

Tromsø museum har tilsynelatende et regnskapsresultat i tilnærmet balanse. Museet mottok på slutten av året tilleggsbevilgninger på 3,7 millioner fra UFD til sikring og bevaring av vitenskapelige samlinger. Denne bevilgningen står ubrukt ved inngangen til 2005, slik at den ordinære driften ved Museet i realiteten viser et betydelig merforbruk. Museet har reduserte publikumsinntekter som følge av svikt i besøket fra hurtigrutepassasjerer. 

PLP har en økning i antall studenter, noe som medfører økte utgifter til veiledning, reiser, samlinger m.m. Dette gir på sikt økte studiepoengmidler. Det er også påløpt merkostnader som følge av flytting til Teorifagbygget. Disse forventes refundert.  

For de øvrige enhetene er resultatet omtrent i balanse.

Av det samlede avsatte beløpet per 31.12.04 er 28,4 mill (jf også note 15) knyttet til avsetning av midler til stipendiater og postdoktorer. Dette skyldes treghet i tilsettingsprosesser ved fakultetene, permisjoner, rekrutteringsproblemer innenfor enkelte fagområder samt effekten av den sentrale fordelingsmodellen for slike stilinger. Det må vurderes hvordan denne tidsforskyvningen kan begrenses og beløpet reduseres. 

Universitetet ble i løpet av 2002, 2003 og 2004 tildelt i alt 52,6 millioner til gjennomføring av kvalitetsreformen. Disse midlene er nå innarbeidet inn den årlige bevilgningen til Universitetet. At det har akkumulert seg et så vidt stor avsetning ved utgangen av 2004 må ses i sammenheng at det tar tid å disponere midlene og iverksette tiltak. Særlig gjør dette seg gjeldende ved Med.fak., som har 10,8 mill i ubrukte midler knyttet til kvalitetsreformen. Det forventes at kvalitetsreformmidlene innarbeides på ordinær i fakultetenes økonomi fra og med 2005. 

Renovering av Realfagsbygget er foreløpig kostnadsberegnet til ca 50 mill. Det er over flere år satt av midler til dette prosjektet og andre større vedlikeholdsoppgaver. Akkumulering av midler til bygningsmessige investeringer og vedlikehold må blant annet ses i sammenheng med salg av personalboliger.

I 2004 er det brukt 51,7 millioner av utstyrsbevilgningen til Teorifag​bygget, og det står igjen 58,7 mill ved årsskiftet. Totalt er det bevilget om lag 120 mill til dette formålet. Størstedelen av de resterende midlene forventes brukt i 2005. Det er satt av 8,9 mill til utstyr til Tannlegeutdanning i 2004. Midlene er ikke brukt. Ytterligere midler vil bli tildelt i årene fremover. 

Forslag til vedtak:

Styret anbefaler at fremlagte resultat- og balanseregnskap fastsettes som foreløpig årsregnskap for 2004.

Tromsø, 07.02.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Saksbehandlere:
Ass.personal- og økonomidirektør Atle Engebretsen


Førstekonsulent Christian Hansen


Regnskapssjef Bodil Paulsen

Vedlegg:

1. Resultatregnskap

2. Balanseregnskap

3. Kontantstrømsoppstilling og noter

4. Internregnskap – avsatte midler statsbudsjettøkonomien

Innstillingen ble enstemmig vedtatt etter behandling i møte 15.02.2005. 

� Med internregnskapet menes i denne sammenheng statsbudsjettøkonomien. Det vil at oppdrags- og bidragsprosjekter holdes utenom. Eksternregnskapet er universitetets offisielle regnskap utad, og settes opp etter de retningslinjer som er fastsatt av departementet.


� Midler over statsbudsjettet samt NFR-midler salgsinntekter, dekningsbidrag og andre inntekter som ikke inngår i oppdrags- og bidragsprosjekter.


� Som nevnt foran inngår ikke verdien av bygninger, inventar og utstyr i universitets balanseregnskap da hele investeringsutgiften kostnadsføres ved anskaffelse.


� Omgjøring av fordringer til aksjekapital.


� Regionsenteret for barn – og ungdomspsykiatri.


� Kun inntekter i 2004 er med i tabellen. Vedlegg 4 viser i tillegg tidligere års avsetninger.


� Til grunn for prognosen ligger de tallene som ble presentert i sak S 54-04 Budsjettoppfølging per 31.10.04. Prognosen ble utarbeidet av universitetsdirektøren på grunnlag av opplysninger fra fakultetene/enhetene og egne beregninger.   


� Positive beløp i tabellen angir mindreforbruk.

